《和元守中秋月夜韵》
宋代·郭印

曩为痴儿未识月，夜明唤作山阴雪。
翻笑老人立其下，皓彩亭亭映华发。
晦朔弦望总不知，三五那能问盈缺。
有时暮宿招提境，插天不爱金银塔。
壮年观览稍好奇，眼看绝景一何稀。
中秋玩月定忘寝，往往连夕追轻肥。
欢呼共吸杯中影，旋瞻宝镜天边飞。
欲速嫦娥下霄汉，论心执手与同归。
老来爱身如爱国，暑气蕴隆惊吏酷。
况当夔子瘴疠地，白露溥空尚蒸溽。
可怜今宵月色凉，滟滟寒光满坑谷。
不论贵贱及富贫，茅屋朱门皆变玉。
我亦乘兴上层台，但无佳客同尊罍。
坐久归来略假寐，床前见月枕还推。
不知此夜为谁好，一曲长歌动九垓。
人生穷达何足算，但把馀龄付酒杯。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。